**Sukladno članku 26. Statuta Hrvatskog badmintonskog saveza Skupština Saveza na sjednici održanoj dana 28. prosinca 2017. donijela je**

**NATJECATELJSKI PRAVILNIK**

**SADRŽAJ**

**1. Uvodne odredbe  
2. Natjecanja pod nadzorom Saveza  
3. Prvenstvo Hrvatske  
4. Hrvatski kup  
5. Dodjela natjecanja  
6. Priprema natjecanja  
7. Službene osobe na natjecanjima  
8. Obrada natjecanja  
9. Dužnosti igrača i ekipa  
10. Žalbe  
11. Završne odredbe**

**1. Uvodne odredbe**

1.1 Natjecateljski pravilnik (u daljnjem tekstu: Pravilnik) jest opći akt o sustavu, uvjetima i organizaciji sportskih natjecanja u badmintonu kojim se uređuju vrste natjecanja koja su pod nadzorom Hrvatskog badmintonskog saveza (u daljnjem tekstu: Savez), uvjeti i postupci dodjele, pripreme, provedbe i obrade tih natjecanja, te prava i dužnosti svih sudionika i službenih osoba na tim natjecanjima.

1.2 Pitanja koja nisu posebno uređena Pravilnikom reguliraju se Pravilima igre BWF-a, Pravilnikom o načelima sustava sportskih natjecanja u Republici Hrvatskoj, odredbama Registracijskog pravilnika, Sudačkog pravilni-ka, Cjenika Saveza i Kalendarom natjecanja.

1.3 Članice Saveza su klubovi/udruge (u daljnjem tekstu: Udruge) koji se nalaze u popisu Upisnik udruga koji je objavljen na internetskoj stranici Saveza. Članstvo Udruga može biti punopravno ili pridruženo. Popis se ažurira sa svakom promjenom članskoga statusa.

**2. Natjecanja pod nadzorom Saveza**

2.1 Natjecanja pod nadzorom Saveza su Prvenstvo Hrvatske (u daljnjem tekstu: PH), Hrvatski kup (u daljnjem tekstu: HK), te ostala natjecanja koja dobiju odgovarajuće odobrenje Skupštine Saveza. Sva natjecanja pod nadzorom Saveza su javna.

2.2 Pravo prijave i nastupa na natjecanjima pod nadzorom Saveza uređeno je u 3. i 4. poglavlju Pravilnika, a općenito govoreći uvjetovano je time je li Udruga u punopravnom ili pridruženom članstvu Saveza, zatim je li igrač licenciran u Savezu, te je li igrač hrvatski državljanin ili nije. Na svim natjecanjima pod nadzorom Saveza mogu nastupiti samo igrači licencirani u Savezu. Na Prvenstvima Hrvatske za pojedince i parove mogu nastupiti samo hrvatski državljani.

2.3 Igrač kojem nastup nije dozvoljen odgovarajućom stegovnom mjerom Udruge u kojoj je registriran, Saveza ili BWF-a, nema pravo nastupa na natjecanjima pod nadzorom Saveza.

2.4 Licencu igrač stječe u skladu s važećim Registracijskim pravilnikom (točka 4).

2.5 Natjecanja pod nadzorom Saveza dijele se na natjecanja savezne razine i natjecanja regionalne razine. Natjecanja savezne razine su Prvenstvo Hrvatske i Hrvatski kup, kao i ostala natjecanja koja dobiju odgovarajuće odobrenje Skupštine Saveza. Natjecanja regionalne razine su u nadležnosti regija.

2.6 Na natjecanjima savezne razine prijavnine su određene Cjenikom Saveza, a uplaćuju se prema uvjetima navedenim u pozivu na natjecanje. Na natjecanjima regionalne razine regija sama raspolaže prijavninama i određuje način uplate i visinu prijavnina.

2.7 Natjecanja pod nadzorom Saveza priređuju se u konkurencijama pojedinaca, parova i ekipa, u dobnim skupinama seniora, podmlatka (poletarci, mlađi kadeti, kadeti, mlađi juniori, juniori) i veterana (veterani 35+, veterani 45+, veterani 55+), a raspored natjecanja utvrđuje se Kalendarom natjecanja.

2.8 Dobne skupine za natjecateljsku sezonu određene su Dodatkom natjecateljskog pravilnika za određenu natjecateljsku sezonu, prema sljedećim pravilima:

Poletarci (U11) – ispod 11 godina – 10 godina i mlađi ;  
 Mlađi kadeti (U13) – ispod 13 godina – 12 godina i mlađi ;

Kadeti (U15) – ispod 15 godina – 14 godina i mlađi ;

Mlađi juniori (U17) – ispod 17 godina – 16 godina i mlađi ;

Juniori (U19) – ispod 19 godina – 18 godina i mlađi ;

Seniori – bez dobnoga ograničenja ;

Veterani 35+ – 35 godina i stariji ;

Veterani 45+ – 45 godina i stariji ;

Veterani 55+ – 55 godina i stariji .

2.9 Administrativni rokovi određeni su Dodatkom natjecateljskog pravilnika za određenu natjecateljsku sezonu, prema sljedećim pravilima:

2.9.1 Trajanje natjecateljske sezone: 1. siječnja - 31. prosinca

2.9.2 Zimski registracijski rok: 15. prosinca - 31. prosinca

2.9.3 Ljetni registracijski rok: 15. lipnja - 30. lipnja

2.9.4 Rok za uplatu godišnje članarine: 31. prosinca

2.9.5 Rok za produženje sudačkih licenci: 15. prosinca

2.9.6 Rok za objavu Dodatka natjecateljskog pravilnika: 31. listopada

2.9.7 Rok za objavu Kalendara natjecanja: 31. listopada

2.9.8 Rok za prijavu za organizaciju natjecanja iz Kalendara natjecanja: 10. studenog

2.9.9 Rok za određivanje organizatora natjecanja iz Kalendara natjecanja: 15. studenog

2.10 Na natjecanjima pod nadzorom Saveza vrijede sljedeća opća pravila:

2.10.1 Mečevi se igraju prema Pravilima igre BWF-a.

2.10.2 Mečevi se igraju lopticama s prirodnim perjem koje imaju atest BWF-a, ili ako se obje strane u meču slože, s drugim badmintonskim lopticama.

2.10.3 Prije početka meča igrači se imaju pravo tri minute zagrijavati na igralištu na kojem će igrati. Duže zagrijavanje može biti odobreno samo od strane vrhovnog suca natjecanja.

2.10.4 Za vrijeme pauze između gemova i drugih dozvoljenih prekida igre, nitko od prisutnih igrača nema pravo koristiti igralište na kojem se igra meč.

2.10.5 Igrači imaju pravo na odmor od najmanje 10 minuta između bilo koja dva meča, a~~li~~ vrhovni sudac natjecanja može odobriti i duži odmor.

2.10.6 Nikakav sporazum među sudionicima natjecanja ne može odlučivati o činjenicama iz nadležnosti suca, Vrhovnog suca ili Voditelja natjecanja.

2.10.7 Igrač koji odstupi s natjecanja, tj. ne nastupi u meču predviđenom shemom natjecanja ili isti ne završi, ne može više nastupiti na tom natjecanju ni u jednoj od konkurencija za koje se prijavio, osim ukoliko su razlozi zdravstvene prirode i službeni liječnik natjecanja utvrdi da je igrač bio ozlijeđen i da može nastaviti igrati na tom natjecanju.

2.11 Prijava igrača na natjecanje

2.11.1 Udruge prijavljuju svoje igrače na natjecanja PH i HK putem e-prijave.

2.11.2 Prijave za natjecanja PH u pojedinačnim i parskim konkurencijama otvorene su do četvrtka u 21 sat prije dotičnog natjecanja.

2.11.3 Prijave na natjecanja HK u pojedinačnim konkurencijama otvorene su do četvrtka u 21 sat prije dotičnog natjecanja. Iznimno, Udruge mogu svoje igrače prijaviti za pojedinačnu konkurenciju i na samom natjecanju, najkasnije 30 minuta prije početka natjecanja, ali uz višu cijenu prijavnine kako je određeno u Cjeniku Saveza. Prijave za natjecanja HK u parskim konkurencijama parovi mogu se napraviti i na samom natjecanju najkasnije 30 minuta prije početka natjecanja.

2.11.4 Igrači koji nisu prijavljeni nemaju pravo nastupa na natjecanju PH i HK u dobnoj skupini i konkurenciji za koju nisu prijavljeni.

2.11.5 Iznos prijavnina za natjecanja PH i HK su određene Cjenikom Saveza. Udruge mogu prijavninu za igrače uplatiti nakon završetka prijava, a potvrdu o uplati dužni su pokazati na uvid organizatoru natjecanja. Na natjecanjima PH i HK predstavnici Udruga dužni su prikupiti prijavninu za sve igrače kluba te istu uplatiti Organizatoru natjecanja.

2.11.6 Kod prijava u parskim konkurencijama kada suigrači u paru nisu iz istog kluba preporuča se prijava tog para od strane oba kluba, kao potvrda prijave tog para.

2.11.7 Igrači koji u parskim konkurencijama PH i HK traže suigrača i koji do početka ždrijeba ne uspiju naći suigrača, ne plaćaju prijavninu.

2.12 Odjava igrača sa natjecanja

2.12.1 Udruge odjavljuju svoje igrače sa natjecanja PH i HK putem e-prijave.

2.12.2 Odjave sa natjecanja PH u pojedinačnim i parskim konkurencijama otvorene su do petka u 12 sati prije dotičnog natjecanja. Igrači koji su odjavljeni nakon tog roka, brišu se iz ždrijeba natjecanja, a prijavninu za neodjavljenog igrača Udruga je dužna platiti organizatoru natjecanja. Udruga dužnik nema pravo nastupa na turnirima Saveza (uključujući i dotično natjecanje) sve do podmirenja duga. Iznos naknade za nepravodobnu odjavu sa natjecanja PH jednaka je iznosu prijavnine za ta natjecanja koja je određena Cjenikom Saveza.

2.12.3 Odjave sa natjecanja HK u pojedinačnim i parskim konkurencijama otvorene su do petka u 12 sati prije dotičnog natjecanja.

2.12.4 Kod odjave u parskim konkurencijama kada se želi odjaviti samo jednog igrača u paru, onda u e-prijavi treba odabrati desnu ili lijevu opciju za odjavu, odnosno za takav slučaj ne koristiti opciju za odjavu para. Na taj način preostali igrač u paru i dalje ostaje prijavljen u parskoj konkurenciji, te ima oznaku da traži suigrača.

2.13 Sve navedeno u točkama 2.11 i 2.12 treba biti precizno vremenski definirano u Pozivu na natjecanje.

2.14 Poziv na natjecanje savezne razine organizator natjecanja šalje elektroničkom poštom na e-mail Saveza i Ravnatelja natjecanja najkasnije 12 dana prije početka natjecanja. Ravnatelj natjecanja provjerava podatke u pozivu i odobrava poziv ako sadrži sve potrebne podatke te ga šalje Savezu, Organizatoru natjecanja, Voditelju natjecanja i Sudačkom povjereniku najkasnije 8 dana prije početka natjecanja. Odobreni poziv objavljuje se na internetskoj stranici najkasnije 8 dana prije početka natjecanja. U slučaju da poziv ne sadrži sve potrebne podatke, Ravnatelj natjecanja je dužan o tome obavijestiti organizatora natjecanja te zatražiti da se poziv ispravi.

Poziv na natjecanje obvezno mora sadržavati sljedeće podatke:

- naziv natjecanja;

- podatke o organizatoru natjecanja;

- ime banke i IBAN računa organizatora natjecanja;

- dobne skupine i konkurencije koje se održavaju na natjecanju;

- pravo nastupa natjecatelja;

- rok za prijavu i odjavu s natjecanja;

- iznos prijavnine i način uplate;

- mjesto i vrijeme održavanja ždrijeba;

- satnicu natjecanja (bez stanice mečeva u ždrijebu);

- mjesto održavanja natjecanja s točnom adresom dvorane;

- točno vrijeme početka natjecanja, te planiranim vremenom završetka natjecanja;

- ime voditelja natjecanja ili kontakt osobe nadležne za organizaciju natjecanja;

- način uređenja zdravstvene službe;

Opcijski podaci:

- ime vrhovnog suca;

- način uređenja sudačke službe;

- podaci o prometnim vezama do mjesta održavanja natjecanja;

- mogućnosti smještaja i cijene tih usluga;

- nagrade;

- drugi podaci važni za natjecanje.

**3. Prvenstvo Hrvatske**

3.1 Prvenstva Hrvatske (ranije u tekstu: PH) se održavaju po jednom u kalendarskoj godini.

3.2 Prvoplasirani na PH stječe naslov prvaka Hrvatske za tu godinu, dobnu skupinu i konkurenciju.

3.3 PH se igra u sljedećim dobnim skupinama i konkurencijama (označeno sa +):

|  |  |  |  |  |  |  |
| --- | --- | --- | --- | --- | --- | --- |
|  |  | **M** | **Ž** | **MM** | **ŽŽ** | **MŽ** |
| **Poletarci** | **U11** | + | + | + | + | - |
| **Mlađi kadeti** | **U13** | + | + | + | + | + |
| **Kadeti** | **U15** | + | + | + | + | + |
| **Mlađi juniori** | **U17** | + | + | + | + | + |
| **Juniori** | **U19** | + | + | + | + | + |
| **Seniori** |  | + | + | + | + | + |
| **Veterani 35+** | **35+** | + | + | + | + | + |
| **Veterani 45+** | **45+** | + | + | + | + | + |
| **Veterani 55+** | **55+** | + | + | + | + | + |

Točke koje nadalje slijede sve do točke 3.12 odnose se na sva pojedinačna i parska PH iz ove točke.

**Pojedinačno i parsko Prvenstvo Hrvatske (PH)**

3.4 Poziv na natjecanja PH objavljuje Savez na svojoj internetskoj stranici najkasnije 8 dana prije datuma početka natjecanja, a na osnovu odobrenja Ravnatelja natjecanja.

3.5 Pravo prijave i nastupa na natjecanjima PH imaju hrvatski državljani licencirani u Savezu za Udrugu koja je u punopravnom članstvu Saveza.

3.6 Pripremu ždrijeba za natjecanja PH obavlja Voditelj natjecanja, a Ravnatelj natjecanja na temelju prijava, jakostne ljestvice Saveza i mogućih propusnica obavlja zaključnu pripremu za ždrijebanje i donosi odluku o nositeljima.

3.7 Broj nositelja u ždrijebu određuje se na temelju broja prijavljenih igrača/parova prema rasporedu:

do 7 igrača/para - 2 nositelja,  
od 8 do 15 igrača/para - 4 nositelja,  
od 16 do 31 igrača/para - 8 nositelja,  
32 i više igrača/para - 16 nositelja.

3.8 Ždrijeb za natjecanja PH obavlja se javno, na mjestu i u vrijeme određeno Pozivom na natjecanje, najkasnije 15 minuta prije početka natjecanja. Ždrijebanje obavlja Ravnatelj natjecanja (ako je prisutan), ili Vrhovni sudac (ako nema Ravnatelja natjecanja), ili Voditelj turnira (u slučaju da nema ni Ravnatelja natjecanja ni Vrhovnog suca).

3.9 Na natjecanjima PH u pojedinačnim i parskim konkurencijama igra se jednostruki kup sistem bez razigravanja u skladu sa BWF-ovom shemom natjecanja. Ako je na natjecanju PH prijavljeno do 5 igrača odnosno parova, tada se igra po sistemu svako sa svakim, i tada 4. plasirani igrač odnosno par u poretku dobiva medalju i bodove jednako kao 3. plasirani igrač odnosno par.

3.10 Na natjecanjima PH priznat će se pojedinačne odnosno parske konkurencije u kojima nastupe najmanje 4 igrača odnosno para, i to iz najmanje dvije Udruge. Iznimka od ovog pravila su natjecanja PH za veterane (veterani 35+, veterani 45+, veterani 55+) gdje će se priznati konkurencije u kojima nastupe najmanje 3 prijavljena igrača odnosno para.

3.11 Ako jedan igrač u parskoj konkurenciji otkaže svoj nastup, Voditelj natjecanja u dogovoru sa Ravnateljem natjecanja ima pravo spojiti njegovog suigrača s igračem koji traži suigrača ako se njihove Udruge slože s tim.

3.12 Nagrade

- Za prva tri mjesta u poretku PH u svim dobnim skupinama i u svim konkurencijama dobivaju se medalje.

- Pobjednici PH u pojedinačnim konkurencijama u svim dobnim skupinama dobivaju pehar.

- Sve nagrade osigurava Savez.

**Ekipno Prvenstvo Hrvatske (EPH)**

3.13 Ekipna prvenstva Hrvatske (ranije u tekstu: EPH) se održavaju po jednom u kalendarskoj godini.

3.14 Prvoplasirana ekipa na EPH stječe naslov ekipnog prvaka Hrvatske za tu godinu i dobnu skupinu.

3.15 EPH se može organizirati u ovim dobnim skupinama - mlađi kadeti, kadeti, mlađi juniori, juniori i seniori.

3.16 Poziv na natjecanje EPH objavljuje Savez na svojoj internetskoj stranici najkasnije 8 dana prije datuma početka natjecanja, a na osnovu odobrenja Ravnatelja natjecanja.

3.17 Pravo prijave i nastupa na natjecanjima EPH imaju igrači licencirani u Savezu za Udrugu koja je u punopravnom članstvu Saveza. To znači da pravo prijave i nastupa imaju i strani državljani koji su u Savezu licencirani za Udrugu koja je u punopravnom članstvu Saveza.

3.18 Jedna Udruga može prijaviti više ekipa. Svaka ekipa se sastoji od najmanje 2 igrača i 2 igračice, a najviše od 4 igrača i 4 igračice. Svi igrači i igračice u ekipi trebaju biti licencirani u istoj Udruzi. Udruge prijavljuju ekipe na e-mail Saveza najkasnije 2 dana prije početka natjecanja. Kod prijave je potrebno navesti naziv ekipe i poimeničan popis igrača i igračica u ekipi. Prijavnina je određena Cjenikom Saveza.

3.19 Na osnovu prijava ekipa Ravnatelj natjecanja izrađuje jakostni poredak ekipa tako da se sa važeće jakostne ljestvice Saveza zbroje bodovi igrača iz svake ekipe u sljedećim konkurencijama:   
 - muškarci pojedinačno - dva najbolje plasirana igrača,   
 - žene pojedinačno - dvije najbolje plasirane igračice,   
 - muški parovi - dva najbolje plasirana igrača,   
 - ženski parovi - dvije najbolje plasirane igračice,  
 - mješoviti parovi - jedan najbolje plasiran igrač i jedna najbolje plasirana igračica,

pri čemu jedan igrač ili igračica može dobiti bodove u najviše dvije konkurencije.

3.20 Sustav natjecanja određuje Ravnatelj natjecanja na osnovu broja prijavljenih ekipa i jakostnog poretka prijavljenih ekipa, a taj sustav objavljuje najkasnije dan prije početka natjecanja.

3.21 Prije početka natjecanja kapetan svake ekipe voditelju natjecanja prijavljuje tko je s popisa prijavljenih igrača prisutan na natjecanju (popuniti *Obrazac za prijavu ekipe na natjecanju*). Prije svakog pojedinog susreta ekipa kapetani ekipa predaju voditelju natjecanja omotnicu sa prijavom sastava ekipe za dotični susret (popuniti *Obrazac za prijavu ekipe za susret*). Voditelj natjecanja omotnice otvara tek nakon što obje ekipe predaju prijave. Predmetni popis igrača po otvaranju omotnica mora biti dostupan na uvid kapetanima ekipa.

3.22 Ukoliko se kapetani ekipa drugačije ne dogovore, redoslijed odigravanja mečeva u susretu dvaju ekipa je sljedeći: muškarci pojedinačno, žene pojedinačno, muški parovi, ženski parovi, mješoviti parovi.

3.23 U susretu dviju ekipa svaki igrač ima pravo nastupa u najviše dva meča. Ukoliko broj igrača u ekipi tijekom natjecanja padne ispod dozvoljenoga minimuma prema točki 3.18 Pravilnika, ekipa više ne može nastaviti natjecanje i sve naredne mečeve gubi rezultatom 5:0.

3.24 EPH će se priznati i održati ako nastupe minimalno tri ekipe iz najmanje dvije Udruge. Pobjednik EPH je ekipa koja je ostvarila najbolji plasman na turniru.

3.25 Nagrade

- Za prva tri mjesta u poretku EPH u svim dobnim skupinama dobiva se pehar, a igrači dobivaju medalje.

- Pobjednička ekipa dobiva nagradu u iznosu od 1000 kn koja se uplaćuje na račun Udruge koja je prijavila ekipu.

- Sve nagrade osigurava Savez.

**4. Hrvatski kup (HK)**

4.1 Hrvatski kup (ranije u tekstu: HK) za pojedince i parove odigrava se kao niz krugova natjecanja tijekom cijele natjecateljske sezone.

4.2 Prvoplasirani u poretku HK stječe naslov pobjednika Kupa za tu godinu, dobnu skupinu i konkurenciju.

4.3 HK se igra u sljedećim dobnim skupinama i konkurencijama (označeno sa +):

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **M** | **Ž** | **MM** | **ŽŽ** | **MŽ** |  |
| **Poletarci** | **U11** | + | + | + | + | - | 4 kruga |
| **Mlađi kadeti** | **U13** | + | + | + | + | + | 4 kruga |
| **Kadeti** | **U15** | + | + | + | + | + | 4 kruga |
| **Mlađi juniori** | **U17** | + | + | + | + | + | 4 kruga |
| **Juniori** | **U19** | + | + | + | + | + | 4 kruga |
| **Seniori** |  | + | + | + | + | + | 4 kruga |
| **Veterani 35+** | **35+** | + | + | + | + | + | 3 kruga |
| **Veterani 45+** | **45+** | + | + | + | + | + | 3 kruga |
| **Veterani 55+** | **55+** | + | + | + | + | + | 3 kruga |

Poletarci:

– u I. i III. krugu se igraju pojedinačne konkurencije (parovi se ne igraju)

– u II. i IV. krugu se igraju pojedinačne konkurencije i konkurencije muških i ženskih parova.

Mlađi kadeti, Kadeti, Mlađi juniori, Juniori:

– u I. i III. krugu se igraju pojedinačne konkurencije i konkurencije muških i ženskih parova,

– u II. i IV. krugu se igraju pojedinačne konkurencije i konkurencija mješovitih parova.

Seniori:

– u I. i III. krugu se igraju pojedinačne konkurencije i konkurencije muških i ženskih parova,

– u II. i IV. krugu se igraju pojedinačne konkurencije i konkurencija mješovitih parova.

Veterani 35+, Veterani 45+, Veterani 55+:

– u svakom krugu se igraju sve konkurencije.

4.4 Poziv na natjecanja HK objavljuje Savez na svojoj internetskoj stranici najkasnije 8 dana prije datuma početka natjecanja, a na osnovu odobrenja Ravnatelja natjecanja.

4.5 Pravo prijave i nastupa na natjecanjima HK imaju igrači licencirani u Savezu za Udrugu koja je u puno-pravnom ili pridruženom članstvu Saveza.

4.6 Pripremu ždrijeba za natjecanja HK obavlja Voditelj natjecanja, a Ravnatelj natjecanja na temelju prijava i jakostne ljestvice Saveza obavlja zaključnu pripremu za ždrijebanje.

4.7 Broj nositelja u ždrijebu određuje se na temelju broja prijavljenih igrača/parova prema rasporedu:

do 7 igrača/parova - 2 nositelja,

od 8 do 15 igrača/parova - 4 nositelja,

od 16 do 31 igrača/parova - 8 nositelja,

32 i više igrača/parova - 16 nositelja.

4.8 Ždrijeb za natjecanja HK obavlja se javno, na mjestu i u vrijeme određeno Pozivom na natjecanje, najkasnije 15 minuta prije početka natjecanja. Ždrijebanje obavlja Ravnatelj natjecanja (ako je prisutan), ili Vrhovni sudac (ako nema Ravnatelja natjecanja), ili Voditelj turnira (u slučaju da nema ni Ravnatelja natjecanja ni Vrhovnog suca). Ždrijebanje za parske konkurencije može se napraviti nakon početka natjecanja u pojedinačnoj konkurenciji, o čemu odlučuje Voditelj turnira.

4.9 Na natjecanjima HK u pojedinačnim i parskim konkurencijama igra se jednostruki kup sistem sa razigravanjem u skladu sa BWF-ovom shemom natjecanja. Obavezno je razigravanje za prvih 9 mjesta u poretku, a ako uvjeti na natjecanju to dozvoljavaju, razigrava se i za prestala mjesta u poretku. Ako je na natjecanju prijavljeno do 5 igrača odnosno parova, tada se igra po sistemu svako sa svakim.

4.10 Prije početka natjecanja predstavnici Udruga dužni su predočiti Voditelju natjecanja sve promjene nastale u odnosu na važeće stanje u Upisniku Saveza.

4.11 Na natjecanjima HK priznat će se pojedinačne odnosno parske konkurencije u kojima nastupe najmanje 3 igrača odnosno para, i to iz najmanje dvije Udruge. Iznimka od ovog pravila su natjecanja HK za veterane (veterani 35+, veterani 45+, veterani 55+) gdje će se priznati konkurencije u kojima nastupe najmanje 3 prijavljena igrača odnosno para. Nadalje, na natjecanjima HK za veterane u slučaju manjeg broja prijava u starijoj dobnoj skupini prijavljeni se igrači uz pristanak mogu premjestiti u mlađu dobnu skupinu.

4.12 Nagrade

- Pobjednici u konačnom poretku HK u pojedinačnim konkurencijama dobivaju sljedeće nagrade:

- Poletarci: poklon bon u vrijednosti 450 kn,

- Mlađi kadeti: poklon bon u vrijednosti 550 kn,

- Kadeti: poklon bon u vrijednosti 650 kn,

- Mlađi juniori: poklon bon u vrijednosti 750 kn,

- Juniori: poklon bon u vrijednosti 850 kn,

- Seniori: uplata u iznosu od 1000 kn na račun Udruge čiji je igrač član.

- Ako dva ili više igrača dijeli prvo mjesto u konačnom poretku pojedinačnih konkurencija onda se prethodno navedene nagrade ravnopravno dijele.

- Za prva tri mjesta u konačnom poretku HK u svim dobnim skupinama i u svim konkurencijama dobivaju se medalje. Više igrača može dijeliti neko od prva tri mjesta u konačnom poretku i svi oni dobivaju medalje.

- Sve nagrade osigurava Savez.

**5. Dodjela natjecanja**

5.1 Natječaj za dodjelu organizacije natjecanja za predstojeću natjecateljsku sezonu otvara se objavljivanjem Kalendara natjecanja na službenim mrežnim stranicama Saveza www.cba.hr.

5.2 Članice Saveza u roku od 10 dana od objave Kalendara natjecanja podnose Savezu prijave za organizaciju natjecanja, na obrascu iz privitka Pravilnika (Obrazac prijave za organizatora natjecanja). Obrazac prijave mora sadržavati pečat Udruge i potpis ovlaštene osobe koja zastupa Udrugu i koja u ime Udruge podnosi prijavu. Samo takve prijave će se smatrati valjanima.

5.3 Ravnatelj natjecanja na osnovu valjanih pristiglih prijava organizaciju pojedinog natjecanja dodjeljuje onom kandidatu koji jamči zadovoljavanje uvjeta ovog Pravilnika i koji nudi najbolje opće uvjete, vodeći računa i o ravnomjernosti raspodjele natjecanja prema načelu da svaka regija dobije barem po jedno natjecanje PH i barem jedno natjecanje HK u svakoj dobnoj skupini.. Odluku o dodjeli organizacije natjecanja Ravnatelj natjecanja je dužan objaviti u roku od 5 dana od dana isteka roka za prijavu za organizaciju natjecanja. U toj odluci trebaju biti prikazane sve prijave za organizaciju natjecanja, sa vidljivom oznakom kome je od kandidata natjecanje dodijeljeno, te sa vidljivom oznakom koja natjecanja nisu dodijeljena uz obrazloženje zbog čega ta natjecanja nisu dodijeljena.

5.4 Za ne dodijeljena natjecanja članice Saveza mogu u roku od 7 dana podnijeti prijavu za organizaciju istih, a Ravnatelj natjecanja je dužan objaviti Odluku o dodjeli istih u roku od 5 dana od dana isteka roka za prijavu organizaciju natjecanja. U toj odluci trebaju biti prikazane sve prijave za organizaciju natjecanja, sa vidljivom oznakom kome je od kandidata natjecanje dodijeljeno, te sa vidljivom oznakom koja natjecanja nisu dodijeljena uz obrazloženje zbog čega ta natjecanja nisu dodijeljena.

5.5 Jednom dodijeljeno natjecanje ne može se otkazati osim u slučaju više sile, a tada je organizator natjecanja dužan o otkazivanju natjecanja odmah obavijestiti Savez i dostaviti odgovarajući dokaz, u protivnom je dužan podmiriti eventualno nastale troškove u vezi s organiziranjem dodijeljenog mu natjecanja.

5.6 Nakon isteka rokova iz članaka 5.3 i 5.4 nadležnost za dodjelu organizacije natjecanja preuzima Upravni odbor Saveza. To se između ostalog odnosi na slučajeve kada se za organizaciju natjecanja nije nitko prijavio, ili je organizacija natjecanja iz nekog drugog razloga ostala ne dodijeljena, ili je natjecanje otkazano.

**6. Priprema natjecanja**

6.1 Organizator natjecanja dužan je:

- dostaviti Poziv na natjecanje u skladu s ovim Pravilnikom,

- osigurati objekt koji će udovoljavati uvjetima za igru iz ovog Pravilnika,

- osigurati tehničke uvjete iz ovog Pravilnika,

- osigurati opremu u skladu s odredbama Pravila badmintonske igre, te ovog Pravilnika,

- osigurati termin u objektu koji omogućuje nesmetano odvijanje cijelog natjecanja, odnosno najmanje 8 sati neprekidno za dvorane s 5 terena, odnosno 6 sati za dvorane s više od 5 terena,

- osigurati rezervnu dvoranu za slučaj otkazivanja glavne dvorane,

- početak natjecanja ne smije biti prije 9 sati ujutro kako bi se omogućio pravovremeni dolazak natjecatelja,

- preporučeno vrijeme završetka natjecanja je do 19 sati,

- osigurati u dvorani svu potrebnu dokumentaciju za provođenje natjecanja, odnosno važeće spise i pravilnike Saveza i BWF-a: Pravila badmintonske igre, Preporuke sudačkim dužnosnicima, Natjecateljski pravilnik Saveza, Registracijski pravilnik Saveza, Sudački pravilnik Saveza, važeći Upisnik Saveza, eventualne odluke tijela i dužnosnika Saveza koje se odnose na natjecanje, jakostnu ljestvicu Saveza, Poziv na natjecanje, obrazac zapisnika natjecanja, turnirsku shemu, prijavni popis (na zatvorenim turnirima), sudački listić;

- osigurati licenciranog voditelja natjecanja,

- turnir se vodi upotrebom Tournament Software-a,

- pripremiti ždrijeb za ždrijebanje,

- osigurati razglas u dvorani,

- osigurati vidljive oznake rednog broja terena,

- osigurati semafore za prikaz rezultata na svakom terenu,

- osigurati neprekidnu internetsku vezu u dvorani,

- osigurati zdravstvenu službu tijekom cijelog natjecanja,

- u polufinalnim i finalnim mečevima osigurati linijske suce (najmanje dva suca po meču),

- na svakom natjecanju Saveza dodijeliti nagrade (medalje),

- evidentirati eventualne uplate primljene u ime Saveza i iste uplatiti na žiro-račun Saveza prvoga radnog dana nakon natjecanja;

- najkasnije prvoga radnog dana nakon završetka natjecanja na e-mail adresu Saveza i Ravnatelja natjecanja poslati Zapisnik natjecanja i Upisnik s eventualnim izmjenama i dopunama, a svu ostalu dokumentaciju sa natjecanja (prijavnice, prijavni popis, turnirsku shemu s rezultatima i dr.) poslati na dopisnu adresu Saveza najkasnije drugog radnog dana nakon završetka natjecanja;

- pridržavati se ostalih odredbi Pravilnika.

6.2 Tehnički uvjeti

6.2.1 Dvorana u kojoj se održava natjecanje mora biti sa svih strana zatvorena i grijana, a temperatura zraka ne smije biti niža od 15°C. U sklopu objekta moraju se nalaziti svlačionice i sanitarni čvor. Podloga mora biti napravljena od drva ili druge dovoljno elastične tvari, a ne smije biti klizav.

6.2.2 U dvorani tereni moraju biti iscrtani po propisima BWF, s najmanje 50 centimetara slobodnog prostora oko svakog terena. Slobodan prostor iznad terena na kojem se igra treba biti bez ikakvih prepreka i iznositi po visini barem:

- 7 m - za natjecanja PH za seniore i juniore, te HK za seniore i juniore,

- 6 m - za sva ostala natjecanja pod nadzorom Saveza.

6.2.3 Za održavanje natjecanja HK u jednoj dobnoj skupini potrebna su najmanje 4 terena, a za održavanje natjecanja HK u dvije i više dobnih skupina potrebno je najmanje 7 terena.

6.2.4 Za održavanje natjecanja PH u jednoj dobnoj skupini potrebna su najmanje 4 terena, a za održavanje natjecanja PH u dvije i više dobnih skupina potrebno je najmanje 6 terena.

6.2.5 Vrhovni sudac na natjecanju može donijeti propise koji uređuju one slučajeve u kojima loptica udari u strop ili neku drugu prepreku iznad ili u neposrednoj blizini igrališta.

6.2.6 Prilikom održavanja PH potrebno je ispred objekta ili unutar dvorane na vidljivom mjestu istaknuti zastavu Republike Hrvatske, a prije početka natjecanja intonirati hrvatsku himnu.

6.2.7 Savez može organizatora natjecanja obvezati na besplatno ustupanje dijela komercijalno-promidžbenog prostora za potrebe Saveza.

**7. Službene osobe na natjecanjima**

7.1 Službene osobe na natjecanjima savezne razine su Vrhovni sudac, suci, zdravstvena služba, Voditelj natjecanja i predstavnici Udruga odnosno kapetani ekipa.

7.2 Rukovodstvo natjecanja savezne razine čine Vrhovni sudac i Voditelj natjecanja, i oni djeluju svaki u okviru svojih kompetencija.

7.3 Vršenje dužnosti iz djelokruga službenih osoba na turnirima u nadležnosti regije određuje regija sama.

7.4 Vrhovni sudac

7.4.1 Vrhovni sudac je ovlašteni predstavnik Saveza na natjecanju i njegova je nazočnost obvezna na svim natjecanjima savezne razine, a za istu ga osigurava i plaća Savez, sukladno Cjeniku Saveza. Na natjecanjima pod nadzorom regije vršenje dužnosti vrhovnoga suca uređuje regija .

7.4.2 Vrhovnoga suca i sudačku službu određuje sudački povjerenik.

7.4.3 S imenom Vrhovnog suca moraju biti upoznati svi sudionici natjecanja.

7.4.4 Ukoliko iz bilo kojeg razloga Vrhovni sudac nije nazočan na natjecanju njegove ovlasti preuzima Voditelj natjecanja, a plaća ga organizator natjecanja. U tom slučaju Voditelj natjecanja nije dužan ispuniti izvješće vrhovnog suca.

7.4.5 Prava i dužnosti Vrhovnog suca na natjecanju uređena su Sudačkim pravilnikom Saveza.

7.5 Voditelj natjecanja

7.5.1 Na svim natjecanjima savezne razine obvezan je voditelj natjecanja s licencom. Voditelja natjecanja određuje organizator natjecanja, a može se odrediti da ima i pomoćnike. Niti jedna druga službena osoba na natjecanju ne može preuzeti ovlasti Voditelja natjecanja.

7.5.2 Dužnosti voditelja natjecanja su da:

- cijelo vrijeme natjecanja bude nazočan u dvorani;

- osigura pomoćnika za zapisničkim stolom ukoliko nije nazočan u dvorani;

- zaprima prijave i uplate prijavnina;

- pripremi ždrijeb za ždrijebanje;

- izvrši ždrijebanje ako na natjecanjima nisu prisutni Ravnatelj natjecanja i Vrhovni sudac;

- objavi ždrijeb iz Tournament Software-a na web-u (publish);

- vodi natjecanje i raspoređuje mečeve po igralištima;

- objavljuje trenutne rezultate iz Tournament Software-a na web-u (publish) u intervalima od najviše 30 minuta;

- zamijeni Vrhovnoga suca ako ovaj nije nazočan na natjecanju;

- ne smije nastupiti na natjecanju;

- vodi računa da se uz prostor za igru nalaze samo igrači i službene osobe;

- vodi računa da su izvan prostora za igru ispunjeni svi uvjeti za normalno odvijanje natjecanja;

- ispuni i potpiše Zapisnik natjecanja, te unese u Zapisnik vlastite primjedbe ako to smatra potrebnim i u privitku sastavi potpun opis svih nepravilnosti i stegovnih prekršaja;

- unese u Zapisnik primjedbe ostalih službenih osoba;

7.6 Sudačka služba

7.6.1 Sudačku službu na natjecanjima savezne razine obavljaju suci Saveza, osigurava je sudački povjerenik, a plaća organizator natjecanja. Na natjecanjima u nadležnosti regije sudačke dužnosti uređuje regija sama, pri čemu su predstavnici regija dužni u roku sedam dana nakon održanoga natjecanja dostaviti sudačkome povjereniku izvješće o načinu uređenja sudačkih dužnosti na istim, uključujući imena vršioca dužnosti.

7.6.2 Za sva natjecanja HK potrebna su do 2 suca, a na PH potrebna su najmanje 2 suca.

7.6.3 Prava i dužnosti sudaca Saveza na natjecanju uređena su Sudačkim pravilnikom Saveza.

7.6.4 Sudac koji sudi na natjecanju savezne razine, na tom istom natjecanju ne smije biti i igrač neovisno o dobnoj skupini i konkurenciji u kojoj igra.

7.7 Zdravstvena služba

7.7.1 Na svim natjecanjima pod nadzorom Saveza obvezna je prisutnost zdravstvene službe tijekom cijelog trajanja natjecanja.

7.7.2 U slučaju otkaza natjecatelja tijekom samoga natjecanja zbog ozljede ili bolesti, sukladno točki 7.5.2 zdravstvena služba treba u zapisniku obrazložiti otkaz.

7.7.3 Zdravstvenu službu osigurava i plaća organizator natjecanja.

7.8 Na natjecanjima PH i HK predstavnici Udruga, a na EPH kapetani ekipa, jedine su ovlaštene osobe koje po pitanjima uređenim ovim Pravilnikom zastupaju svoju Udrugu odnosno ekipu na natjecanju, te su se kao takve dužne prijaviti rukovodstvu natjecanja prije početka istoga.

**8. Obrada natjecanja**

8.1 Jakostne ljestvice Saveza i Poredak u HK se u svim konkurencijama (pojedinačnim i parskim) vode zasebno i ponaosob, a na istima se mogu voditi samo registrirani igrači.

8.2 Nakon svakog natjecanja PH i HK utvrđuje se plasman pojedinaca i parova koji su nastupili na tom natjecanju. Za svaki plasman se dodjeljuju bodovi prema tablicama Tablica 1. i Tablica 2. u prilogu Tablice bodovanja natjecanja. Dodijeljeni bodovi se računaju za Jakostne ljestvice Saveza i Poredak u HK. Rok za izradu i objavu Jakostne ljestvice Saveza i Poredak u HK je dva tjedna nakon završetka natjecanja.

Ako je neki pojedinac ili par bio prijavljen za natjecanje, a nije započeo prvi meč ili nije završio prvi meč, onda nema plasman.

8.3 Nakon svakog međunarodnog natjecanja za seniorsku, juniorsku i mlađe juniorsku europsku i svjetsku jakostnu ljestvicu utvrđuje se plasman pojedinaca i parova koji su nastupili na tom natjecanju. Za svaki plasman se dodjeljuju bodovi prema tablici Tablica 3. u prilogu Tablice bodovanja natjecanja. Dodijeljeni bodovi se računaju za Jakostne ljestvice Saveza za seniore, juniore i mlađe juniore. Rok za izradu i objavu Jakostne ljestvice Saveza seniora, juniora i mlađih juniora je dva tjedna nakon završetka natjecanja.

8.4 U slučaju da dva ili više igrača na Jakostnoj ljestvici Saveza imaju jednaki broj bodova bolje plasiran je onaj igrač koji redom ima: bolji posljednji plasman, bolji pretposljednji plasman, bolji plasman koji prethodi pretposljednjem, itd. U slučaju da dva ili više igrača u trenutnom ili konačnom Poretku HK imaju jednaki broj bodova, onda oni ravnopravno dijele to mjesto.

**Jakostne ljestvice Saveza**

8.5 Jakostna ljestvica Saveza za poletarce, mlađe kadete, kadete i veterane:

Služi za određivanje nositelja na natjecanjima PH i HK u tim dobnim skupinama.

Za ljestvicu se vrednuju natjecanja PH i HK u tim dobnim skupinama.

Poletarci, Mlađi kadeti, Kadeti - pojedinačno:

Za jakosnu ljestvicu Saveza u pojedinačnim konkurencijama podmlatka zbrajaju se 4 najbolja plasmana uzimajući u obzir zadnje održano PH i 4 zadnje održana natjecanja (kruga) HK. (4/5)

Poletarci, Mlađi kadeti, Kadeti - parovi:

Za jakosnu ljestvicu Saveza u parskim konkurencijama podmlatka zbrajaju se 2 najbolja plasmana uzimajući u obzir zadnje održano PH i 2 zadnje održana natjecanja (kruga) HK. (2/3)

Veterani (Veterani 35+, Veterani 45+, Veterani 55+) - pojedinačno:

Za jakosnu ljestvicu Saveza u pojedinačnim konkurencijama veterana zbrajaju se 3 najbolja plasmana uzimajući u obzir zadnje održano PH i 3 zadnje održana natjecanja (kruga) HK. (3/4)

Veterani (Veterani 35+, Veterani 45+, Veterani 55+) - parovi:

Za jakosnu ljestvicu Saveza u parskim konkurencijama veterana zbrajaju se 3 najbolja plasmana uzimajući u obzir zadnje održano PH i 3 zadnje održana natjecanja (kruga) HK. (3/4)

8.6 Jakostna ljestvica Saveza za seniore:

Služi za određivanje nositelja na natjecanjima PH za seniore i HK za seniore.

Za ljestvicu se vrednuju natjecanja PH za seniore, natjecanja HK za seniore, te sva natjecanja za seniorsku europsku i svjetsku jakostnu ljestvicu.

Rezultati na juniorskim natjecanjima ne vrednuju se za seniorsku jakostnu ljestvicu.

Seniori - pojedinačno i parovi:

Za jakostnu ljestvicu Saveza u pojedinačnim i parskim konkurencijama seniora zbrajaju se 5 najboljih plasmana uzimajući u obzir zadnje održano PH za seniore, 4 zadnje održana natjecanja (kruga) HK za seniore, te sva natjecanja održana u zadnjih godinu dana za seniorsku europsku i svjetsku jakostnu ljestvicu.

8.7 Jakostna ljestvica Saveza za juniore:

Služi za određivanje nositelja na natjecanju PH za juniore i HK za juniore.

Za ljestvicu se vrednuju natjecanja PH za juniore i PH za seniore, natjecanja HK za juniore i HK za seniore, te sva natjecanja za seniorsku i juniorsku europsku i svjetsku jakostnu ljestvicu.

Rezultati na juniorskim natjecanjima vrednuju se samo za juniorsku jakostnu ljestvicu.

Juniori - pojedinačno i parovi:

Za jakostnu ljestvicu Saveza u pojedinačnim i parskim konkurencijama juniora zbrajaju se 5 najboljih plasmana uzimajući u obzir zadnje održana PH za juniore i PH za seniore, 4 zadnje održana natjecanja

(kruga) HK za juniore, 4 zadnje održana natjecanja (kruga) HK za seniore, te sva natjecanja održana

u zadnjih godinu dana za seniorsku i juniorsku europsku i svjetsku jakostnu ljestvicu.

8.8 Jakostna ljestvica Saveza za mlađe juniore:

Služi za određivanje nositelja na natjecanju PH za mlađe juniore i HK za mlađe juniore.

Za ljestvicu se vrednuju natjecanja PH za mlađe juniore, natjecanja HK za mlađe juniore, te sva natjecanja za mlađe juniorsku europsku i svjetsku jakostnu ljestvicu.

Rezultati na mlađe juniorskim natjecanjima vrednuju se samo za mlađe juniorsku jakostnu ljestvicu.

Mlađi Juniori - pojedinačno i parovi:

Za jakostnu ljestvicu Saveza u pojedinačnim i parskim konkurencijama mlađih juniora zbrajaju se 5 najboljih plasmana uzimajući u obzir zadnje održano PH za mlađe juniore, 4 zadnje održana natjecanja

(kruga) HK za mlađe juniore, te sva natjecanja održana u zadnjih godinu dana za mlađe juniorsku europsku i svjetsku jakostnu ljestvicu.

**Poredak u HK**

8.9 Poredak u HK za poletarce, mlađe kadete, kadete, mlađe juniore, juniore, seniore i veterane:

Poletarci, Mlađi kadeti, Kadeti, Mlađi juniori, Juniori - pojedinačno:

Za poredak u HK u pojedinačnim konkurencijama podmlatka zbrajaju se 3 najbolja plasmana uzimajući u obzir sva 4 natjecanja (kruga) HK u natjecateljskoj sezoni. (3/4)

Poletarci, Mlađi kadeti, Kadeti, Mlađi juniori, Juniori - parovi:

Za poredak u HK u parskim konkurencijama podmlatka zbrajaju se 2 najbolja plasmana uzimajući u obzir 2 natjecanja (kruga) HK u natjecateljskoj sezoni i PH u istoj natjecateljskoj sezoni. (2/3)

Seniori - pojedinačno:

Za poredak u HK u pojedinačnim konkurencijama seniora zbrajaju se 3 najbolja plasmana uzimajući u obzir sva 4 natjecanja (kruga) HK u natjecateljskoj sezoni. (3/4)

Seniori - parovi:

Za poredak u HK u parskim konkurencijama seniora zbrajaju se 2 najbolja plasmana uzimajući u obzir 2 natjecanja (kruga) HK u natjecateljskoj sezoni i PH u istoj natjecateljskoj sezoni. (2/3)

Veterani (Veterani 35+, Veterani 45+, Veterani 55+) - pojedinačno:

Za poredak u HK u pojedinačnim konkurencijama veterana zbrajaju se 2 najbolja plasmana uzimajući u obzir sva 3 natjecanja (kruga) HK u natjecateljskoj sezoni. (2/3)

Veterani (Veterani 35+, Veterani 45+, Veterani 55+) - parovi:

Za poredak u HK u parskim konkurencijama veterana zbrajaju se 2 najbolja plasmana uzimajući u obzir sva 3 natjecanja (kruga) HK u natjecateljskoj sezoni. (2/3)

8.10 Ekipni poredak u HK za podmladak, seniore i veterane

Ekipni poredak u HK je poredak Udruga čiji igrači nastupaju u natjecanjima HK i vodi se za sve dobne skupine.

Prvoplasirani u ekipnom poretku HK stječe naslov ekipnog pobjednika HK za tu godinu i dobnu skupinu.

Bodovi za ekipni poredak u HK dobivaju se na osnovu plasmana igrača na pojedinom natjecanju (krugu) HK prema sljedećim pravilima:

- M (muškarci pojedinačno) - 4 najbolje plasirana igrača,

- Ž (žene pojedinačno) - 4 najbolje plasirane igračice,

- MM (muški parovi) - 4 najbolje plasirana igrača,

- ŽŽ (ženski parovi) - 4 najbolje plasirane igračice,

- MŽ (mješoviti parovi) - 4 najbolje plasirana igrača ili igračice.

Ekipni poredak u HK se izračunava zbrajanjem osvojenih bodova na svim natjecanjima (krugovima) HK.

Plasmani na natjecanjima PH ne ulaze u izračun ekipnog poretka u HK.

**Određivanje nositelja u pojedinačnim i parskim konkurencijama**

8.11 Za određivanje nositelja u pojedinačnim konkurencijama koristi se poredak na zadnje važećim jakostnim ljestvicama Saveza za pojedinačne konkurencije.

8.12 Za određivanje nositelja u svim parskim konkurencijama koriste se bodovi i poredak na zadnje važećim jakostnim ljestvicama Saveza za parske konkurencije, prema sljedećim pravilima: Najprije se zbroje bodovi na jakostnoj ljestvici za oba suigrača u paru i taj zbroj predstavlja broj bodova para. Svi igrači koji nisu na jakostnoj ljestvici imaju 0 bodova. Na osnovu broja bodova para dodjeljuju se redni brojevi nositelja, na način da par s najviše bodova ima redni broj 1, zatim sljedeći par s najviše bodova ima redni broj 2, i tako dalje slijedno do zadnjeg para nositelja. Ako dva ili više parova imaju isti broj bodova, onda se za pojedinog igrača u paru gleda poredak na jakostnoj ljestvici i manji redni broj nositelja dobiva onaj par koji ima bolje plasiranog igrača u poretku. Ako se i na osnovu tog kriterija ne može dodijeliti redni broj nositelja, onda se takvi parovi ždrijebaju za redne brojeve nositelja.

8.13 Propusnica (wild card)

Propusnica je moguća samo na natjecanjima PH, i to za 1.-4. poziciju u ždrijebnom popisu.

8.13.1 Udruga koja smatra da njezin igrač ili par ili ekipa zaslužuje bolje mjesto u ždrijebnom popisu od pripadajućega po zadnje važećoj Jakostnoj ljestvici Saveza, može Savezu podnijeti obrazloženu molbu da se takvome dodijeli propusnica za odgovarajuće mjesto u ždrijebu na ždrijebnom popisu i to najkasnije predzadnjeg dana za prijavu natjecanja na koje se molba odnosi.

8.13.2 Ravnatelj natjecanja ima pravo izvršiti preinake u ždrijebnom popisu bez obzira je li takav zahtjev postavljen po prethodnoj točki ili nije. Takve preinake, zajedno s obrazloženjem, Ravnatelj natjecanja je dužan objaviti prije ždrijeba ili uz ždrijeb.

**9. Dužnosti igrača i ekipa**

9.1 Prijavom na natjecanje prijavljeni se obvezuje na:

- poštivanje propisanih uvjeta natjecanja;

- pridržavanje satnice;

- nastup na svim mečevima predviđenim shemom natjecanja;

- sportsko ponašanje;

- nastupanje u primjerenoj badmintonskoj sportskoj opremi;

- pridržavanje odredaba akata Saveza i Pravila badmintonske igre.

- obavljanje sudačkih dužnosti određenih točkama 7, 8, 10, 11, 13.2, 13.3, i 13.4 Pravila badmintonske igre, ako igrača za to odredi vrhovni sudac na natjecanjima savezne razine odnosno voditelj natjecanja na natjecanjima regionalne razine;

- obavljanje dužnosti linijskog suca, određenih točkama 13.3.1, 15.1 i 17.4 Pravila badmintonske igre, te točkom 6. Preporuka sudačkim dužnosnicima, na svim natjecanjima pod nadzorom Saveza, ako igrača za to odredi vrhovni sudac na natjecanjima savezne razine odnosno voditelj natjecanja na natjecanjima regionalne razine.

**10. Žalbe**

10.1 Tijekom natjecanja rukovodstvu natjecanja žalbu može uložiti isključivo predstavnik Udruge ili kapetan ekipe, u skladu sa točkom 7.8.

10.2 Žalba na odluku suca po pitanju tumačenja Pravila igre može se uložiti Vrhovnom sucu, čija odluka je tada konačna.

10.3 Žalbu na odluku Vrhovnog suca po pitanjima vezanim uz provedbu natjecanja, odnosno vođenje meča, a koja nisu regulirana Pravilima badmintonske igre ili aktima Saveza, moguće je uložiti Savezu u roku 48 sati od završetka natjecanja uz uplatu odgovarajuće naknade prema Cjeniku Saveza (točka 3.4).

10.4 Žalbu na odluku Ravnatelja natjecanja moguće je, uz uplatu odgovarajuće naknade prema Cjeniku Saveza (točka 3.4), uložiti žalbu Upravnom odboru Saveza, u roku 7 dana od primitka rješenja od strane Ravnatelja natjecanja, a Upravni odbor Saveza je dužan donijeti odluku na prvoj sljedećoj sjednici nakon podnošenja žalbe. Odluka Upravnog odbora Saveza je konačna.

10.5 Ukoliko Zapisnik natjecanja, te žalbe iz točke 10.4 ovog Pravilnika sadrže opise nepravilnosti, prekršaja, isključenja, tužbe ili opise kažnjive po Stegovnom pravilniku, Zapisnik natjecanja se odmah prosljeđuje Upravnom odboru Saveza.

**11. Završne odredbe**

11.1 Upoznavanje igrača s odredbama ovog Pravilnika u nadležnosti je članica Saveza.

11.2 Nepoštivanje odredaba ovog Pravilnika povlači stegovnu odgovornost.

11.3 Pravilnik donosi i mijenja Skupština Saveza, te daje njegovo konačno tumačenje.

11.4 Ravnatelj natjecanja može odobriti odstupanje od ovog Pravilnika ako za to postoji žurna i objektivna potreba, a takvu odluku dužan je objaviti odmah uz obrazloženje.

11.5 Pravilnik stupa na snagu činom donošenja.

11.6 Sastavni dio Pravilnika su prilozi koji su objavljeni na internetskoj stranici Saveza ([www.cba.hr](http://www.cba.hr)):

- Dodatak natjecateljskog pravilnika

- obrazac Prijave za organizaciju natjecanja

- obrazac Poziva na natjecanje

- obrazac Zapisnika natjecanja

- obrazac Izvješća vrhovnoga suca

- Tablice bodovanja natjecanja

**Predsjednik Saveza**

**Ratko Galjer**